Susie Jessen (DD), 2025-10-23:
Tak for det.
For det første udmønter det noget af den politiske aftale mellem regeringen, SF og DF om en ny erhvervs- og professionsrettet gymnasieuddannelse, og formålet her er at tage forskud på en del af den her epx-reform.
Med forslaget bliver det for det første muligt for hf-uddannelsen at forberede til erhvervsuddannelser gennem samarbejde med erhvervsskoler og ikke alene til videregående uddannelser, som tilfældet er i dag.
Det synes vi i Danmarksdemokraterne er fornuftigt, da hf i forvejen er den uddannelse, der har den største overgang til erhvervsuddannelserne, så det er godt, at der kommer elementer fra erhvervsuddannelserne ind dér.
Den anden del handler om, at ministeren får bemyndigelse til fastsætte regler om, at elever på almen, merkantil og teknisk studentereksamen kan afgive ønske om studieretning, inden eleverne starter på grundforløbet.
Det vil give bedre mulighed for blivende klasser efter studiestart, hvilket også har været efterspurgt.
Det synes vi også er fornuftig.
Det vil styrke fællesskabet og relationen mellem lærere og elever og også elever imellem, og det vil forhindre, at der er for mange skift inden for den første tid.
Man nu kommer udfordringen med det her lovforslag.
For til sidst handler den her lov også om, at loven om folkeskolen ændres, sådan at en kommunalbestyrelse skal kunne leve op til sin forsyningspligt vedrørende 10. klasse alene ved at indgå en driftsoverenskomst med en erhvervsskole om, at erhvervsskolen varetager 10. klasse på kommunalbestyrelsens vegne.
Der skal ikke herske nogen som helst tvivl om, at det er en vigtig sag for Danmarksdemokraterne, at langt flere får øjnene op for erhvervsuddannelserne og alle de muligheder, det medfører.
Men det, vi er bekymret for ved det her lovforslag, er, at vi potentielt tager forskud på lukningen af 10. klasse, og at vi risikerer at udvande de unges muligheder for at tage 10. klasse tæt på, når kommunerne får mulighed for at opfylde deres forsyningspligt vedrørende 10. klasse ved udelukkende at henvise elever til et 10.-klassestilbud på en erhvervsskole.
Vi noterer os ud fra høringssvarene, at det betyder, at nogle elever kan få langt til deres 10.-klassestilbud.
Det synes vi er alarmerende.
Samtidig mener vi også, det er vigtigt, at de lever, der ikke lige har fået de bedste forudsætninger fra folkeskolen, man gerne vil på gymnasiet, kan forbedre deres faglige niveau og blive et år mere i et 10.-klassestilbud, som de synes passer til dem.
Vi har fra dag et været fortalere for at beholde 10. klasse i dens nuværende form, og det bliver vi ved med at være.
Så vi vil gerne i dag opfordre ministeren til at dele lovforslaget op, sådan at delen om hf-samarbejde med erhvervsskolerne og muligheden for at afgive ønske om studieretning inden grundforløbet ligger i ét lovforslag, som vi jo i så fald vil stemme for, men sådan at delen om, at kommunerne skal have mulighed for at opfylde deres forsyningspligt ved at indgå aftaler med en erhvervsskole kommer med i et separat lovforslag, for den del kan vi ikke bakke op om.
Vi håber derfor på ministerens velvilje til at dele lovforslaget op, så de to første dele ligger i ét lovforslag og den sidste del med 10. klasserne og erhvervsskolerne ligger i et andet lovforslag.
Så vil vi stemme for de første to dele og imod den sidste del.
Tak for ordet.